༈ཐུགས་ཤེས་བྱ་ཀུན་ཁྱབ་མཁའ་དབྱིངས་སུ།  ། བྱམས་བརྩེ་བའི་སྤྲིན་ཕུང་ཆེར་གཏིབས་ནས།  ། གསུང་ལེགས་བཤད་བདུད་རྩིའི་ཆར་འབེབས་པ།  ། མགོན་བློ་བཟང་ཆོས་ཀྱི་ཉི་མའི་ཞབས།  ། ཁྱེད་སྙིང་ནས་དྲན་པའི་མོས་གུས་ཀྱིས།  ། ངག་གདུང་བའི་དབྱངས་ཀྱིས་གསོལ་འདེབས་ན།  ། དུས་ད་ལྟ་ཉིད་དུ་འདིར་བྱོན་ལ།  ། གནས་སྤྱི་གཙུག་བཞུགས་ལ་བྱིན་གྱིས་རློབས།  ། ཕ་ཁྱོད་ཀྱི་དྲིན་ལས་ཆོས་མེད་བདག། རྒྱུད་ངེས་འབྱུང་སྐྱོ་ཤས་ཀྱིས་བསྐུལ་ནས།  ། རྟེན་དལ་འབྱོར་སྙིང་པོ་བླང་བའི་ཕྱིར།  ། གནས་དབེན་པ་འགྲིམ་འདི་སྐལ་བ་བཟང་།  ། དུས་ད་ནས་ཇི་སྲིད་འཚོ་ཡི་བར།  ། གྱོང་ལྟོ་གོས་གཏམ་གསུམ་ལ་བསྐུར་ནས།  ། ཆོས་སྒྲུབ་པའི་རྒྱལ་མཚན་འཛིན་ནུས་པར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། དུས་རྒྱུན་དུ་དྲན་ཤེས་སོ་བཙུགས་ནས།  ། སྒོ་གསུམ་ལ་བྱ་ར་ལེགས་བསྒྲིམས་ཏེ།  ། གཞི་ཚུལ་ཁྲིམས་རྣམ་དག་བསྲུང་ནུས་པར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། ཚེ་འདི་སྣང་གཡེང་བ་ཀུན་སྤངས་ནས།  ། ཆོས་མདོ་སྔགས་ལམ་རིམ་ཉམས་ལེན་ལ།  ། ཐུན་ཐུན་མཚམས་རིམ་པས་འབད་ནུས་པར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། དུས་སྙིགས་མའི་སྐྱེ་བོ་བསོད་ནམས་དམན།  ། ཆོས་སྒྲུབ་ལ་བགེགས་དང་བར་ཆད་མང་།  ། བུ་ཕྱི་ནང་ཉེར་འཚེས་མི་བརྫི་བར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། སེམས་འཁོར་འདས་ཀུན་གྱི་རྩ་བ་འདི།  ། དགྲ་ཉོན་མོངས་དབང་དུ་མི་འགྲོ་བར།  ། ཆོས་རྣམ་བྱང་ཕྱོགས་སུ་བསྒྱུར་ནུས་པར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། ལྷ་བླ་མའི་བྱིན་རླབས་སྙིང་ལ་ཞུགས།  ། རྒྱུད་ཉམས་རྟོགས་ཡོན་ཏན་ཉིན་བཞིན་འཕེལ།  ། རང་གཞན་ཀུན་སྨིན་ཅིང་སྒྲོལ་ནུས་པར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། ལར་ཕྱི་མའི་སྐྱེ་བ་ཐམས་ཅད་དུ།  ། མགོན་དགེ་བའི་བཤེས་དང་མདོ་སྔགས་ཀྱི།  ། ལམ་བཟང་པོ་འདི་དང་མི་འབྲལ་བར།  ། ཕ་ཆོས་ཀྱི་རྡོ་རྗེས་བྱིན་གྱིས་རློབས།  ། ཕ་བླ་མ་དྲན་པའི་གདུང་ཤུགས་ཀྱི།  ། ཡིད་ཕྱ་ཕྱོ་སྣང་བ་བན་བུན་དང་།  ། གང་སྣང་ཀུན་བླ་མའི་རོལ་པར་ཤར།  ། དུས་གཏན་བདེའི་བཙན་ས་ཟིན་པར་ཤོག། ཅེས་པ་འདི་ནི་ཆོས་སྡེ་ཆེན་པོ་སྐུ་འབུམ་གྱི་གྲྭ་རིགས་དགེ་སློང་བློ་བཟང་རིན་ཆེན་གྱིས་ངེད་ཀྱི་མིང་སྒྲ་ཐོན་པའི་བཀའ་དྲིན་རྗེས་དྲན་གྱི་གསོལ་འདེབས་དགོས་ཚུལ་བྱུང་བར་བདག་འདྲ་ཐ་མལ་བ་ལ་གཞན་རྒྱུད་བྱིན་གྱིས་རློབས་པའི་ནུས་པ་མ་མཆིས་ཀྱང་།  དད་པ་བྱས་ན་རྡོ་ལས་རིང་བསྲེལ་བྱུང་བའི་དཔེ་བཞིན་དོན་དུ་འགྱུར་བའང་མཐའ་མ་བཀག་སྙམ་དུ་སྙིང་ཁམས་བསྐྱེད་དེ་བཙུན་གཟུགས་༧དྷརྨ་བཛྲ་གྱིས་ཐོལ་བྱུང་དུ་ཚིགས་སུ་བཅད་པར་སྡེབས་པའོ། །  ། །